Ανακοίνωση της Εποπτεύουσας Αρχής της ΕΖΕΣ δυνάμει του άρθρου 4 παράγραφος 1 στοιχείο α) της πράξης που αναφέρεται στο σημείο 64α του παραρτήματος ΧΙΙΙ της συμφωνίας ΕΟΧ [κανονισμός (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών]

Επιβολή νέων υποχρεώσεων παροχής δημόσιας υπηρεσίας όσον αφορά τακτικές αεροπορικές πτήσεις στη γραμμή Røst-Bodø v.v.

(2001/C 237/10)

1. ΕΙΣΑΓΩΓΗ

Σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (http://europa.eu.int/eurlex/en/lif/dat/en-392R2408.html), η Νορβηγία αποφάσισε να επιβάλει νέες υποχρεώσεις παροχής δημόσιας υπηρεσίας από την 1η Φεβρουαρίου 2002 όσον αφορά τακτικές αεροπορικές πτήσεις στην ακόλουθη γραμμή:

Røst-Bodø v.v. (πτήσεις μετ' επιστροφής)

2. ΟΙ ΥΠΟΧΡΕΩΣΕΙΣ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΠΕΡΙΛΑΜΒΑΝΟΥΝ ΤΑ ΑΚΟΛΟΥΘΑ

2.1. Ελάχιστες συχνότητες, μεταφορική ικανότητα σε θέσεις, δρομολόγια και προγράμματα πτήσεων

Οι απαιτήσεις εφαρμόζονται καθ' όλη τη διάρκεια του έτους. Εφαρμόζεται υποχρέωση καθημερινής πτήσης και προς τις δύο κατευθύνσεις.

Συχνότητες πτήσεων

- Τουλάχιστον δύο καθημερινές πτήσεις με επιστροφή Δευτέρα-Παρασκευή και τουλάχιστον δύο πτήσεις με επιστροφή Σάββατο-Κυριακή, συνολικά.

Μεταφορική ικανότητα σε θέσεις

- Και προς τις δύο κατευθύνσεις προσφέρονται τουλάχιστον 150 θέσεις συνολικά τις ημέρες Δευτέρα-Παρασκευή και τουλάχιστον 30 θέσεις Σάββατο-Κυριακή, συνολικά.

- Εάν ο αριθμός των κατειλημμένων θέσεων κατά την περίοδο από 1ης Ιανουαρίου έως 30 Ιουνίου ή από 1ης Αυγούστου έως 30 Νοεμβρίου υπερβαίνει κατά 70 % τον αριθμό των προσφερόμενων θέσεων, ο αερομεταφορέας οφείλει να αυξήσει τη μεταφορική ικανότητα σε θέσεις, σύμφωνα με τους κανόνες που θεσπίζει το Υπουργείο Μεταφορών και Επικοινωνιών, οι οποίοι προσαρτώνται στην παρούσα δημοσίευση.

- Εάν ο αριθμός των κατειλημμένων θέσεων κατά την περίοδο από 1ης Ιανουαρίου έως 30 Ιουνίου ή από 1ης Αυγούστου έως 30 Νοεμβρίου είναι κατώτερος από το 35 % του αριθμού των προσφερόμενων θέσεων, ο αερομεταφορέας μπορεί να μειώσει τη μεταφορική ικανότητα σε θέσεις, σύμφωνα με τους κανόνες που θεσπίζει το Υπουργείο Μεταφορών και Επικοινωνιών, οι οποίοι προσαρτώνται στην παρούσα δημοσίευση.

Προγραμματισμός δρομολογίων

- Και προς τις δύο κατευθύνσεις, τουλάχιστον μία από τις απαιτούμενες καθημερινές πτήσεις Δευτέρα-Παρασκευή πρέπει να είναι πτήσεις χωρίς ενδιάμεσο σταθμό. Τις ημέρες Σάββατο-Κυριακή, τουλάχιστον οι μισές από τις συνολικές απαιτούμενες πτήσεις πρέπει να είναι χωρίς ενδιάμεσο σταθμό.

Προγράμματα πτήσεων

Πρέπει να λαμβάνεται υπόψη η ζήτηση αεροπορικών υπηρεσιών από το κοινό.

Τουλάχιστον μία πτήση πρέπει να εξασφαλίζει καθημερινά την αεροπορική σύνδεση Røst-Bodø v.v.

Επίσης, εφαρμόζονται τα ακόλουθα στις απαιτούμενες πτήσεις Δευτέρα-Παρασκευή (τοπική ώρα):

- Η πρώτη άφιξη στο Bodø δεν μπορεί να πραγματοποιείται μετά τις 10.00 και η τελευταία αναχώρηση από το Bodø πριν από τις 17.00.

2.2. Κατηγορία αεροσκάφους

Για τις απαιτούμενες πτήσεις χρησιμοποιείται αεροσκάφος με άδεια μεταφοράς τουλάχιστον 15 επιβατών.

Εφιστάται η προσοχή του αερομεταφορέα στις ειδικές συνθήκες τεχνικής και λειτουργικής φύσης που επικρατούν στους αερολιμένες και κυρίως στον μικρό διάδρομο προσγείωσης απογείωσης στο Rost. Περισσότερες πληροφορίες διατίθενται από: Luftfartstilsynet (Υπηρεσία Πολιτικής αεροπορίας), Postboks 8050 Dep, N-0031 Oslo, τηλ: (47) 23 31 78 00.

2.3. Ναύλοι

- Ο υψηλότερος βασικός ναύλος απλής διαδρομής (απολύτως ελαστικός) για την περίοδο λειτουργίας από 1ης Φεβρουαρίου 2002 έως την 31η Μαρτίου 2003 δεν πρέπει να υπερβαίνει τις 1455 νορβηγικές κορώνες, εξαιρουμένων του ΦΠΑ και των ειδικών φόρων κατανάλωσης για την αεροπορική μεταφορά επιβατών (http://www.toll.no/regelverk/avgiftsrundskriv).

- Ο αερομεταφορέας συμμετέχει στη σύναψη συμφωνιών που ισχύουν γενικά για τις εσωτερικές πτήσεις και προσφέρει όλες τις δυνατές εκπτώσεις βάσει αυτών των συμφωνιών.

- Προσφέρει, επίσης, εκπτώσεις κοινωνικού χαρακτήρα σύμφωνα με τη συνήθη πρακτική.

2.4. Συνεχής ρυθμός των δρομολογίων

Ο αριθμός των πτήσεων που ακυρώνονται για λόγους που καταλογίζονται άμεσα στον αερομεταφορέα δεν πρέπει να υπερβαίνουν το 1,5 % του ετήσια προβλεπόμενου αριθμού πτήσεων.

2.5. Συμφωνίες συνεργασίας

Στο πλαίσιο της διαδικασίας διαγωνισμού, που παρέχει σε έναν μόνο αερομεταφορέα τη δυνατότητα εκτέλεσης του δρομολογίου Røst-Bodø v.v., εφαρμόζονται οι ακόλουθοι όροι:

Ναύλοι

- Όλοι οι ναύλοι σύνδεσης προς και από άλλες αεροπορικές πτήσεις προσφέρονται επί ίσοις όροις για όλους τους αερομεταφορείς. Εξαιρούνται οι ναύλοι σύνδεσης προς και από άλλες αεροπορικές πτήσεις που εκτελούνται από τον υποβάλλοντα προσφορά υπό τον όρο ότι ο ναύλος αντιστοιχεί το ανώτατο στο 40 % του πλήρως ελαστικού ναύλου.

- Δεν είναι δυνατό να προσφέρονται ούτε να εξαγοράζονται στις εν λόγω πτήσεις εκπτώσεις που απορρέουν από προγράμματα τακτικού πελάτη

Όροι μετεπιβίβασης

- Όλοι οι όροι που καθορίζονται από τον αερομεταφορέα για τη μετεπιβίβαση επιβατών προς και από πτήσεις άλλων αερομεταφορέων, περιλαμβανομένου του χρόνου σύνδεσης και ενδιάμεσου ελέγχου εισιτηρίων και αποσκευών, είναι αντικειμενικοί και δεν δημιουργούν διακρίσεις.

3. ΛΟΙΠΕΣ ΥΠΟΧΡΕΩΣΕΙΣ

Αυτές οι υποχρεώσεις παροχής δημόσιας υπηρεσίας αντικαθιστούν τις υποχρεώσεις που δημοσιεύτηκαν για το δρομολόγιο Røst-Bodø v.v. στην Επίσημη Εφημερίδα των Ευρωπαϊκών Κοινοτήτων C 340 της 20ής Νοεμβρίου 1999.

4. Περισσότερες πληροφορίες διατίθενται από το: Υπουργείο Μεταφορών και Επικοινωνιών PO Box 8010 Dep Ν - 0030 Oslo Τηλ. (47) 22 24 82 41, φαξ (47) 22 24 95 72.

Τα σχετικά έγγραφα διατίθενται επίσης στο Διαδίκτυο:

http://www.odin.dep.no/sd/engelsk/aktuelt/tenders/index-b-n-a.html.

ΠΑΡΑΡΤΗΜΑ

ΠΑΡΑΡΤΗΜΑ ΣΤΗΝ ΕΠΙΒΟΛΗ ΥΠΟΧΡΕΩΣΕΩΝ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΓΙΑ ΤΑΚΤΙΚΕΣ ΑΕΡΟΠΟΡΙΚΕΣ ΠΤΗΣΕΙΣ ΣΤΗ ΓΡΑΜΜΗ RØST-BODØ V.V.

ΠΡΟΣΑΡΜΟΓΗ ΤΗΣ ΠΑΡΑΓΩΓΗΣ/ΔΙΑΘΕΣΙΜΩΝ ΘΕΣΕΩΝ - ΡΗΤΡΑ ΠΡΟΣΑΡΜΟΓΗΣ ΤΗΣ ΠΑΡΑΓΩΓΗΣ

1. Στόχος της ρήτρας προσαρμογής της παραγωγής

Ο στόχος της ρήτρας προσαρμογής της παραγωγής είναι να εξασφαλίζει ότι η παρεχόμενη μεταφορική ικανότητα/προσφερόμενες θέσεις από τον αερομεταφορέα προσαρμόζεται στις μεταβολές της ζήτησης στην αγορά. Όταν ο αριθμός επιβατών αυξάνεται σημαντικά και υπερβαίνει τα προσδιοριζόμενα κατωτέρω όρια για το ποσοστό κατειλημμένων θέσεων ανά πάσα στιγμή (συντελεστής φορτίου επιβατών), ο μεταφορέας υποχρεούται να αυξάνει τις προσφερόμενες διαθέσιμες θέσεις. Παρομοίως, ο μεταφορέας μπορεί να μειώνει τις προσφερόμενες διαθέσιμες θέσεις, όταν ο αριθμός επιβατών μειώνεται σημαντικά. Βλέπε διευκρινίσεις παρακάτω, στο σημείο 3.

2. Περίοδοι μέτρησης συντελεστών φορτίου επιβατών

Οι περίοδοι κατά τις οποίες παρακολουθείται και αξιολογείται ο συντελεστής φορτίου επιβατών διαρκούν από 1ης Ιανουαρίου έως 30 Ιουνίου περιλαμβανομένης και από 1ης Αυγούστου έως 30 Νοεμβρίου περιλαμβανομένης.

3. Όροι για τη μεταβολή της παραγωγής/προσφοράς διαθεσίμων θέσεων

3.1. Όροι για την αύξηση της παραγωγής

3.1.1. Αύξηση της παραγωγής/προσφοράς διαθεσίμων θέσεων πραγματοποιείται όταν ο μέσος συντελεστής φορτίου επιβατών για κάθε αεροπορικό δρομολόγιο ενός αερομεταφορέα που καλύπτεται από τις υποχρεώσεις δημόσιας υπηρεσίας είναι ανώτερος του 70 %. Όταν ο μέσος συντελεστής φορτίου επιβατών στα εν λόγω δρομολόγια υπερβαίνει το 70 % σε μια από τις αναφερόμενες στο σημείο 2 περιόδους, ο μεταφορέας υποχρεούται να αυξήσει την παραγωγή/προσφορά διαθέσιμων θέσεων κατά 10 % τουλάχιστον στα δρομολόγια αυτά, το αργότερο από την έναρξη της επόμενης περιόδου εναέριων μεταφορών της ΙΑΤΑ. Η παραγωγή/προσφορά διαθεσίμων θέσεων αυξάνεται τουλάχιστον κατά ποσοστό που ο μέσος συντελεστής φορτίου επιβατών να μην υπερβαίνει το 70 %.

3.1.2. Όταν αυξάνεται η παραγωγή/προσφορά διαθεσίμων θέσεων, σύμφωνα με τις ανωτέρω διατάξεις, η αύξηση της παραγωγής μπορεί να πραγματοποιείται μέσω της χρησιμοποίησης αεροσκάφους με μικρότερη χωρητικότητα σε θέσεις από αυτήν που προσδιορίζεται στην αρχική προσφορά, εφόσον το επιθυμεί ο αερομεταφορέας.

3.2. Όροι για τη μείωση της παραγωγής

3.2.1. Μείωση της παραγωγής/προσφοράς διαθεσίμων θέσεων είναι δυνατό να πραγματοποιείται όταν ο μέσος συντελεστής φορτίου επιβατών σε κάθε δρομολόγιο ενός αερομεταφορέα που καλύπτεται από τις υποχρεώσεις παροχής δημόσιας υπηρεσίας είναι κατώτερος από 35 %. Όταν ο μέσος συντελεστής φορτίου επιβατών στα εν λόγω δρομολόγια είναι κατώτερος από 35 % σε μία από τις περιόδους που αναφέρονται στο σημείο 2, ο αερομεταφορέας μπορεί να μειώσει την παραγωγή/προσφορά διαθεσίμων θέσεων, σε ποσοστό που δεν είναι δυνατό να υπερβαίνει το 25 % στα δρομολόγια αυτά, από την πρώτη ημέρα μετά το τέλος των προαναφερόμενων περιόδων.

3.2.2. Σε δρομολόγια με περισσότερες από δύο ημερήσιες πτήσεις και προς τις δύο κατευθύνσεις, η μείωση της παραγωγής σύμφωνα με τα σημεία 3.2.1 και 3.2.2 πραγματοποιείται μέσω της μείωσης των προσφερόμενων πτήσεων. Η μόνη εξαίρεση από τη διάταξη αυτή επιτρέπεται όταν ο αερομεταφορέας χρησιμοποιεί αεροσκάφος με μεγαλύτερη χωρητικότητα θέσεων από τον ελάχιστο αριθμό θέσεων που προσδιορίζεται στην επιβολή υποχρεώσεων δημόσιας υπηρεσίας. Ο μεταφορέας μπορεί στην περίπτωση αυτή να χρησιμοποιεί μικρότερο αεροσκάφος, η χωρητικότητα σε θέσεις του οποίου, εντούτοις, δεν είναι δυνατό να είναι μικρότερη από τον ελάχιστο αριθμό θέσεων που προσδιορίζονται στις διατάξεις επιβολής υποχρεώσεων δημόσιας υπηρεσίας.

3.2.3. Σε δρομολόγια με μία μόνο ή δύο ημερήσιες πτήσεις προς κάθε κατεύθυνση, η μείωση της προσφοράς διαθεσίμων θέσεων είναι δυνατό να πραγματοποιείται αποκλειστικά με τη χρησιμοποίηση αεροσκάφους μικρότερης χωρητικότητας σε θέσεις από αυτήν που προσδιορίζεται στην επιβολή των υποχρεώσεων δημόσιας υπηρεσίας.

4. Διαδικασίες για τη μεταβολή της παραγωγής

4.1. Το νορβηγικό Υπουργείο Μεταφορών και Επικοινωνιών έχει την ευθύνη βάσει του νόμου για την έγκριση των προτεινόμενων προγραμμάτων πτήσεων που υποβάλλονται από τον αερομεταφορέα, περιλαμβανομένων των μεταβολών της παραγωγής. Γίνεται αναφορά στην εγκύκλιο αριθ. Ν-8/97 του νορβηγικού Υπουργείου Μεταφορών και Επικοινωνιών, που περιλαμβάνεται στον φάκελο της προσφοράς.

4.2. Όταν αυξάνεται η παραγωγή, σύμφωνα με το σημείο 3.1, τα προγράμματα πτήσεων για νέα προϊόντα/νέες θέσεις πρέπει να αποτελούν αντικείμενο συμφωνίας μεταξύ του αερομεταφορέα και της χώρας (χωρών) ως αρμόδιας διοικητικής μονάδας.

4.3. Όταν προσφέρονται νέες θέσεις σύμφωνα με το σημείο 3.1 και ο αερομεταφορέας και η χώρα (χώρες) ως αρμόδια διοικητική μονάδα δεν είναι σε θέση να συμφωνήσουν για τα προγράμματα πτήσεων, σύμφωνα με το σημείο 4.2, ο αερομεταφορέας μπορεί να ζητήσει έγκριση σύμφωνα με το συμείο 4.1 για διαφορετικό χρονοδιάγραμμα πτήσεων για τη νέα παραγωγή/νέα προσφορά θέσεων από το νορβηγικό Υπουργείο Μεταφορών και Επικοινωνιών. Αυτό δεν σημαίνει ότι ο αερομεταφορέας μπορεί να υποβάλει αίτηση για έγκριση χρονοδιαγράμματος πτήσεων το οποίο δεν περιέχει την απαιτούμενη αύξηση παραγωγής. Το Υπουργείο Μεταφορών μπορεί να εγκρίνει παρόμοια πρόταση του αερομεταφορέα μόνον υπό του όρο ότι υφίστανται ουσιαστικοί λόγοι για να υπάρξει απόκλιση ανάμεσα στα χρονοδιαγράμματα πτήσεων για νέα παραγωγή/νέα προσφορά θέσεων και σε αυτά που θα μπορούσε να εγκρίνει η (οι) χώρα(-ες) ως αρμόδια διοικητική μονάδα σύμφωνα με το σημείο 4.2.

5. Αμετάβλητη χρηματοοικονομική αντιστάθμιση σε περίπτωση μεταβολής της παραγωγής

5.1. Η χρηματοοικονομική αντιστάθμιση στον αερομεταφορέα παραμένει αμετάβλητη όταν αυξάνεται η παραγωγή σύμφωνα με το σημείο 3.1.

5.2. Η χρηματοοικονομική αντιστάθμιση στον αερομεταφορέα παραμένει αμετάβλητη όταν μειώνεται η παραγωγή σύμφωνα με το σημείο 3.2.